text: Flere har nu set forsvunden kvinde på vej til Esbjerg
  21 september 2016 kl. 11.44
  Politiet har nu fået nye henvendelser fra folk, der mandag mener at have set den 52-årige forsvundne kvinde på vej til Esbjerg.
  Politifolk med hunde har ved middagstid afsluttet deres eftersøgning i Tjæreborg Enge ved Esbjerg af den 52-årige Kit Hildgaard Andersen. 
  Syd- og Sønderjyllands Politi  har nu valgt at flytte søgelyset mod Allerup mellem Tjæreborg og Store Darum, hvor et nyt vidne mener at have set den savnede kvinde.
  Allerup ligger på den naturlige rute fra Kit Hildgaard Andersens hjem i Horslund og til Tjæreborg Enge ved Esbjerg, der ligger cirka 30 kilometer nordvest for Horslund.
  
  En grundig gennemgang af Tjæreborg Enge tirsdag eftermiddag og onsdag formiddag gav ikke konkrete spor.
  - Vi reagerer på en henvendelse fra et vidne, der mener at have set Kit Hildgaard Andersen mandag formiddag ved 9-tiden nær Allerup. Vi har nu tre personer, der i løbet af mandag har set en kvinde, som de mener er Kit på en strækning, der vil være naturlig at færdes på, hvis man til fods er på vej til Esbjerg, siger politikommissær Jan Rebsdorf, der leder eftersøgningsarbejdet  til TV SYD  
  På kortet nedenfor kan du se den strækning, som Kit Hildgaard Andersen, baseret på vidneudsagn, har bevæget sig.
  
  
  